Mennta og -menningarmálaráðuneytið

Sölvhólsgötu 4

101 Reykjavík

**Efni: Umsögn um frumvarp til laga um Stuðningssjóð íslenskra námsmanna**

Við, Áhugafólk um stofnun Hagsmunasamtaka LÍN greiðenda erum nú rétt tæplega eitt þúsund talsins og hyggjumst stofna formleg hagsmunasamtök greiðenda LÍN fyrir þá fjöldamörgu sem telja sig beitta órétti í innheimtu og endurgreiðslum námslána.

Félagsmenn samtakanna eru á öllum aldri en rúm 60 % hópsins er á aldrinum 35-49 ára.

Við fögnum fyrirhuguðum breytingum á fyrirkomulagi um LÍN, en tökum í meginatriðum undir umsagnir BHM og Hagsmunasamtaka heimilanna um málið.

Við erum mótfallinn verðtryggingu námslána og teljum að reikningsaðferðirnar sem notast er við, við útreiking hennar séu í besta falli vafasamar og mögulega ólöglegar.

Verði ekki hjá því komist að verðtryggja námslánin, teljum við að leggja verði ríka áherslu á að upplýsa verðandi lántakendur um mögulegar afleiðingar verðtryggingarinnar. Við leyfum okkur að stórefast um að allir ungir námsmenn hafi öðlast það fjármálalæsi sem þarf til að gera sér grein fyrir hvaða afleiðingar það getur haft að skrifa undir verðtryggt lán.

Á vef LÍN hefur verið boðið uppá reiknivél afborganna sem tekur ekki tillit til vísitölu. Það teljum við mjög villandi og í raun óboðlegt til að tryggja lántökum fullt gegnsæi hvað varðar þróun lánanna og afborganna. Við mælumst því til að lögð verði áhersla á að bjóða upp á betri reiknivél, sem tekur tillit til allra þátta sem hafa áhrif á endurgreiðslu námslána. Hér væri tilvalið ef SÍN myndi bjóða uppá slíka reiknivél.

Við krefjumst þess jafnframt að í frumvarpi til laga um SÍN verði gerð úttekt á stöðu núverandi greiðenda námslána og að gætt verði jafnræðis milli kynslóða.

Við teljum það mikið réttlætismál að sú kynslóð sem fór hvað verst útúr efnahagshruninu, þegar hún var að koma undir sig fótunum, þurfi ekki líka að bera þyngri byrðar hvað varðar kostnað við nám.

Okkar meginkröfur eru í fyrsta lagi leiðrétting höfuðstóls vegna forsendubrests í efnahagshruninu og í öðru lagi að námslán verði látin niður falla við 67 ára aldur.

Við viljum lýsa yfir óánægju okkar með að fulltrúum greiðenda námslána t.a.m. BHM sé ekki boðið að vera til staðar þegar ræddar eru breytingar á námslánakerfinu. Það er ótækt að fulltrúar greiðenda hafi ekki möguleika á að koma með athugasemdir og tillögur þegar verið er að endurmeta núverandi kerfi og meta þörf á breytingum þessa.

Við væntum þess að SÍN verði tilbúið að taka opinni gagnrýni og bjóða greiðendum að koma með tillögur um raunverulegar úrbætur í þeim ferlum stofnunarinnar sem lúta að lántakendum, þar með talið innheimtuaðgerðum, samskiptum við greiðendur o.þ.h.

Að lokum viljum við leggja stóra áherslu á, að menntamálaráðherra láti gera alvöru úttekt á raunvirði framhaldsmenntunar fyrir íslenskt samfélag og þjóðarbúið í heild, svo að umræður um aðstoð til náms muni í framtíðinni hvíla á grundvelli raka og staðreynda.

Fyrir hönd Áhugafólks um stofnun hagsmunasamtaka LÍN greiðenda,

Stofnendur hópsins,

Agla Egilsdóttir

Haukur S. Þorsteinsson

Ragnar V. Reynisson

´

Áhugafólk um stofnun Hagsmunasamtaka LÍN greiðenda lingreidendur@gmail.com